যাঁরা পাহাড় বা রক ক্লাইম্বিং ভালবাসেন, তাঁরা এক-দু’দিনের জন্য বাঁকুড়ার এই পাহাড়ে ঘুরে আসতেই পারেন। মনে করা হয়, চতুর্থ শতকে রাজা চন্দ্রবর্মা এখানেই দুর্গ তৈরি করেছিলেন। প্রায় দেড় হাজার ফুট উঁচু এই পাহাড়ের চূড়ায় হেঁটে ওঠার রোমাঞ্চই আলাদা। পাহাড় চূড়া থেকে চারপাশের সবুজ দৃশ্য চোখ জুড়িয়ে দেবে। পাহাড়ের পাদদেশেই রয়েছে একটি প্রস্রবণ। এছাড়া পাশেই বয়ে গিয়েছে গন্ধেশ্বরী নদী। রয়েছে মুরুতবাহা ইকো পার্ক। কাছেই ছাতনায় বিশালাক্ষী দেবীর প্রাচীন মন্দিরও দেখে নেওয়া যায়।